
На основу члана 138. став 1. Устава Републике Србије („Сл. гласник РС“, бр. 98/06) и члана 31. став 2. Закона о Заштитнику грађана („Сл. гласник РС“, бр. 79/05 и 54/07), у поступку контроле законитости и правилности рада Јавног предузећа „Електропривреда Србије“ доо Београд, по притужби A.А., Заштитник грађана

М И Ш Љ Е Њ Е 


У складу са важећим прописима један од услова за коришћење електричне енергије јесте закључење уговора о снабдевању електричном енергијом са снабдевачем/јавним снабдевачем.

Јавно предузеће „Електропривреда Србије“ не приступа закључењу уговора о снабдевању  електричном енергијом, са грађанима који се обрате ради закључења тог уговора, уколико на мерном месту постоји неизмирено потраживање за потрошену електричну енергију, при чему претходно не цени да ли су протекли законом прописани рокови застарелости потраживања. 

Заштитник грађана је става да Јавно предузеће „Електропривреда Србије“ приликом оцене испуњености услова за закључење уговора о снабдевању електричном енергијом, код поновног прикључења објекта на дистрибутивну мрежу, треба да цени да ли је наступила застарелост потраживања.  Супротно поступање може довести до условљавања закључења уговора плаћањем дугова који су застарели, а што је у супротности са важећим прописима.[footnoteRef:1] [1:  Чл. 85. ст 8. Закона о заштити потрошача („Сл. гласник РС“, бр. 88/2021)] 

      						  
 						Разлози
[bookmark: str_101]Заштитнику грађана се обратила притужиља А.А.. У притужби је навела да је поступајући по њеном захтеву ОДС „ЕПС Дистрибуција“ д.о.о. Београд донео решење о одобрењу за прикључење објекта на адреси Улица …, да је измирила финансијску обавезу на име трошкова прикључка, али да прикључење није извршено.
Оцењујући наводе из притужбе као и приложену документацију, чињеницу да је у конкретном случају реч о примени републичких закона, других прописа и општих аката, те да се прикључење на дистрибутивни систем електричне енергије врши у оквиру јавног овлашћења снабдевача, односно оператора система Заштитник грађана је актом 318-…/20, дел. бр. од 08. 02. 2021. године  од Електродистрибуције Србије затражио информације о релевантним чињеницама и околностима, а посебно да ли је поступљено по наведеном решењу и извршено прикључење. 
Електродистрибуција Србије је актом бр. Д0801-…/2-21 од 22. 02. 2021. године обавестила Заштитника грађана да је поступајући по захтеву оператор дистрибутивног система издао одобрење за прикључење. У изјашњењу је наведено: да је Електродистрибуција извела радове на изградњи прикључка за поновно прикључење предметног објекта који су дефинисани  одобрењем за прикључење; да су испуњени услови утврђени решењем за прикључење објекта на ЕД мрежу, те да је потребно да подносилац захтева достави закључен уговор о снабдевању електричном енергијом, како је и дефинисано тачком 4.3. одобрења за прикључење. Указано је на одредбе чл. 145. Закона о енергетици да је оператор дистрибутивног система дужан да прикључи објекат купца на дистрибутивни систем, под условом да купац достави уговор о снабдевању.
Након примљеног изјашњења Електродистрибуције Србије,  Заштитник грађана је затражио[footnoteRef:2] изјашњење од ЈП „Електропривреда Србије“, имајући у виду и наводе притужиље да се обраћала том предузећу ради закључења уговора, да јој је указано на немогућност закључења уговора док се не измири дуг на предметном месту, као и да је притужиља у марту 2021. године примила опомену пред подношење предлога за извршење на основу веродостојне исправе на име Б.Б. Затражено је изјашњење о релевантним чињеницама и околностима а посебно: изјашњење о чињеницама у вези са испуњеношћу услова за закључење уговора о снабдевању са притужиоцем; о датуму када је извршено искључење предметног објекта са са електродистрибутивног система; уколико постоје неизмирене обавезе за објекат на наведеној адреси, затражено је обавештење на који период се односе, као и о основу обавезе; да ли су пред надлежним оранима (суд, јавни извршитељ) покренути поступци у циљу остваривања потраживања од дужника, и уколико јесу, за сваки од покренутих поступака затражене су информације:  на које обавезе се поступак односи, када је покренут и који је тренутни статус поступка. У вези са опоменом пред подношење предлога за извршење на основу веродостојне исправе на име Б.Б., а коју је притужиља примила у марту 2021. године затражено је обавештење на који период се односи дуг наведен у опомени. [2:  Акт Заштитника грађана 318-1742/20, дел. бр. 10137 од 16. 04. 2021. године] 

Актом број 120/…/2-2021 од 07. 05. 2021. године ЈП „Електропривреда Србије“ Београд се позивајући се на услове за закључење уговора о снабдевању који су прописани  чл. 62. Уредбе о условима испоруке и снабдевања ел. енергијом[footnoteRef:3], изјаснило да нису испуњени услови за закључење уговора јер обавезе које се односе на рачуне за ел. енергију на предметном објекту нису измирене. Изјашњењем је указано: да почев од 01. 07. 2013. године дуговање за ел. енергију према ЈП „Електропривреда Србије“ Београд Огранку ЕПС Снабдевање износи 128.935,84 динара, да се наведено дуговање односи на период до 21. 04. 2017. године, када је престао да важи ранији уговор о продаји ел. енергије, при чему је мерно место искључено са дистрибутивне мреже 23. 03. 2016. године; да дуговање за утрошену ел. енергију до 30. 06. 2013. године није регистровано кроз обрачуне издате након 01. 07. 2013. године, а да дуг са јунском фактуром 2013. године износи 2.833.37 динара. У изјашњењу је наведено да је предлог за извршење поднет само за део дуга за период фебруар 2014 - април 2015. године, а да се опомена пред подношење предлога за извршење на основу веродостојне исправе на име Б,Б., коју је прутужилац  примио у марту 2021. године, односи на дуг по рачунима мај 2015-април 2017. године. У изјашњењу је такође наведено да према чл. 67. Уредбе о условима испоруке и снабдевања електричном енергијом, уговор о снабдевању ел. енергијом престаје смрћу физичког лица које нама наследнике, те се престанком уговора стичу услови за искључење мерног места са дистрибутивног система. Уколико постоје проглашени наследници, они сагласно Закону о наслеђивању[footnoteRef:4] одговарају за оставиочеве дугове, па и за дугове за испоручену, а неизмирену ел. енергију. ЈП „Електропривреда Србије“ д.о.о. Београд се у вези са поступком извршења није изјаснило:  на које обавезе се поступак односи, када је покренут и који је тренутни статус поступка. Стога је актом 318-…/20, дел. бр. 20… од 30. 07. 2021. године Заштитник грађана затражио додатно изјашњење.  [3:  „Сл. гласник РС“, бр. 63/2013 и 91/2018]  [4:  „Сл. гласник РС“, бр 46/ 95, 101/2003 – одлука УС и 6/2015] 

ЈП „Електропривреда Србије“ д.о.о. Београд се изјаснила[footnoteRef:5] да је за предметни објекат 11. 06. 2015. године привредно друштво за снабдевање крајњих купаца електричном енергијом „ЕПС Снабдевање“ д.о.о. Београд предало Пошти опомену пред подношење предлога за извршења на основу веродостојне исправе за утрошену ел. енергију закључно са обрачуном за април 2015. године, којом се Б.Б. позива да најкасније до 18. 06. 2015. године измири обавезе у целости. Како обавезе нису измирене у целости, против Б.Б., као извршног дужника је 25. 06. 2015. године поднет предлог за извршење на основу веродостојне исправе ради остварења новчаног потраживања по основу извршених комуналних и сличних услуга Т-број Т-2-03-….  ЈП „Електропривреда Србије“ д.о.о. Београд се изјаснило да је 30. 12. 2016. године окончан наведени поступак извршења закључком јавног извршитеља И.ИВК-7../2015 од 30. 12. 2016. године, којим је одбачен предлог за извршење, јер је на основу Извода из Матичне књиге умрлих утврђено да је извршни дужник преминуо 25. 02. 2003. године и да је чињеница смрти уписана у Матичну књигу умрлих која се води за матично подручје …, под бројем 2../2003. У изјашњењу је указано да се у таквим случајевима потраживања са конта спорних потраживања пребацују на конто редовних потраживања, те да и даље постоји дуговање за електричну енергију према Јавном предузећу „Електропривреда Србије“ Београд. ЈП „Електропривреда Србије“ д.о.о. Београд је изнело став да нема противправног поступања, с обзиром да то јавно предузеће поступа у складу са одредбама Закона о енергетици (lex specialis), којим се уређује посебан предмет-област енергетике, као и у складу са подзаконским актима донетим на основу тог закона-Уредбе о условима испоруке и снабдевања електричном енергијом, по којој је према члану 62, за закључење уговора о снабдевању електричном енергијом потребно да буду испуњена два услова и то, поседовање одговарајућег правног основа о промени власништва на објекту (оверен купопродајни уговор, уговор о закупу, решење о наслеђивању, извод из регистра привредних субјеката) и доказ о измирењу рачуна за електричну енергију на име обавеза до дана очитавања стања на бројилу електричне енергије.  [5:   Акт 12.01.12488/4-21 од 24. 08. 2021. године] 

Имајући у виду наводе из изјашњења који се односе на постојање дуга на предметном објекту, одредбе Закона о заштити потрошача, као и Закона о облигационим односима којима је регулисана застарелост потраживања, Заштитник грађана је од ЈП„Електропривреда Србије“ д.о.о. Београд затражио додатно изјашњење у вези са ставом тог предузећа о застарелости предметног потраживања.

Актом бр. 12.01.12…/6-21 од 23. 11. 2021. године ЈП „Електропривреда Србије“ је навело да је застарелост потраживања правни институт на који суд не пази по службеној дужности, већ само уколико дужник у судском поступку истакне приговор застарелости, те да са тим у вези ЈП ЕПС није орган надлежан за одлучивање о истом. Указано је да у извршном поступку извршни дужник може приговором да побија решење о извршењу на основу веродостојне исправе ако је наступила застарелост потраживања из извршне исправе, да уговор о снабдевању ел. енергијом престаје у случају смрти купца, да је у конкретном случају јавни извршитељ донео закључак ИВК 7../2015 којим је одбачен предлог за извршење на основу веродостојне исправе ради остварења новчаног потраживања по основу извршених комуналних и сличних услуга, због смрти извршног дужника, као и  да су такође одбачени предлози за извршење које је то предузеће поднело на основу веродостојне исправе ради остварења новчаног потраживања на име извршених комуналних и сличних услуга Т-2-03-…-17 и Т-2-03-…-18. 
***
Чланом 3. став 1. Устава Републике Србије[footnoteRef:6] владавина права одређена је као основна претпоставка Устава, која почива на неотуђивим људским правима.  [6:  „Сл. гласник РС“, бр. 98/2006 и 115/2021] 

Чланом 90. ст. 1. и 2. Устава Републике Србије прописано је да Република Србија штити потрошаче. Посебно су забрањене радње усмерене против здравља, безбедности и приватности потрошача, као и све нечасне радње на тржишту.
Чланом 137. Устава Републике Србије прописано је да се, у интересу ефикаснијег и рационалнијег остваривања права и обавеза грађана и задовољавања њихових потреба од непосредног интереса за живот и рад, законом поједина јавна овлашћења могу поверити предузећима и установама.[footnoteRef:7]  [7:  Чл. 137. ст. 2. Устава Републике Србије] 

Чланом 198. Устава Републике Србије прописано је да појединачни акти и радње државних органа, организација којима су поверена јавна овлашћења, органа аутономних покрајина и јединица локалне самоуправе, морају бити засновани на закону[footnoteRef:8].  [8:  Чл. 198. ст. 1. Устава Републике Србије] 

Члaном 4. Закона о државној управи  прописано је да се поједини послови државне управе законом могу поверити аутономним покрајинама, општинама, градовима и граду Београду, јавним предузећима, установама, јавним агенцијама и другим организацијама.
[bookmark: clan_5]Чланом 5. ст. 1. тачка 1) Закона о заштити потрошача прописано је да је  потрошач физичко лице које на тржишту прибавља робу или услуге у сврхе које нису намењене његовој пословној или другој комерцијалној делатности;  Тачком 2) прописано је да је трговац правно или физичко лице које наступа на тржишту у оквиру своје пословне делатности или у друге комерцијалне сврхе, укључујући и друга лица која послују у његово име или за његов рачун; 
Чланом 5. ст. 1. тачка 24) Закона о заштити потрошача прописано је да је услуга од општег економског интереса  услуга чији квалитет, услове пружања, односно цену, уређује или контролише државни орган или други имаоци јавног овлашћења, нарочито, због велике вредности почетних улагања, ограничености ресурса неопходних за њено пружање, одрживог развоја, друштвене солидарности и потребе за уједначеним регионалним развојем, а у циљу задовољења општег друштвеног интереса, а нарочито, између осталог, дистрибуција и јавно снабдевање електричном енергијом.
[bookmark: clan_83]Чланом 16. Закона о енергетици[footnoteRef:9] прописано је да је енергетска делатност у смислу тог закона, између осталог и снабдевање електричном енергијом[footnoteRef:10], која се обавља у складу са тржишним принципима.[footnoteRef:11] [9:  „Сл. гласник РС“, бр 145/2014, 95/2018 - др. закон и 40/2021]  [10:  Чл. 16. ст. 1. тачка 6) Закона о енергетици]  [11:  Чл. 16. ст. 2. Закона о енергетици] 


Чланом 17. Закона о енергетици прописано је да енергетску делатност може да обавља јавно предузеће, привредно друштво, односно друго правно лице или предузетник који има лиценцу за обављање енергетске делатности, ако тим законом није другачије прописано.
Чланом 195. ст. 1. т. 11) Закона о енергетици прописано је да је снабдевач дужан да изврши и друге обавезе у складу са прописима којима се уређују облигациони односи, трговина и промет робе и услуга и заштита потрошача;
Уредбом о условима испоруке и снабдевања електричном енергијом[footnoteRef:12] чл. 3. ст. 1. прописано је да се одобрење за прикључење објекта на преносни, односно дистрибутивни систем издаје решењем у управном поступку на захтев власника или корисника јавне својине чији се објекат прикључује.  [12:  „Сл. гласник РС“, бр. 63/2013 и 91/18] 

Уредбом о условима испоруке и снабдевања електричном енергијом, чланом 62. ст. 6. прописано је да уколико нови власник поднесе доказе о промени власништва на објекту и доказ о измирењу рачуна на име обавеза до дана очитавања стања на бројилу електричне енергије, може да закључи уговор о продаји и уговор о приступу систему. 
Законом о заштити потрошача[footnoteRef:13] чл. 85. ст 8. прописано је да је забрањено трговцу да, у случају искључења потрошача са дистрибутивне мреже, односно обуставе пружања услуга од општег економског интереса, условљава поновно укључење, односно наставак пружања услуге плаћањем дугова потрошача који су застарели у смислу закона којим се уређују облигациони односи. Исто је предвиђао и Закон о заштити потрошача („Сл. гласник РС“, бр. 62/2014, 6/2016 - др. закон и 44/2018 - др. Закон) [footnoteRef:14]. [13:  „Сл. гласник РС“, бр. 88/2021]  [14:  Забрањено је трговцу да, у случају искључења потрошача са дистрибутивне мреже, односно обуставе пружања услуга од општег економског интереса, условљава поновно укључење, односно наставак пружања услуге плаћањем застарелих дугова потрошача- чл. 86. ст. 8. Закон о заштити потрошача („Сл. гласник РС“, бр. 62/2014, 6/2016 - др. закон и 44/2018 - др. Закон)] 

Законом о облигационом односима[footnoteRef:15], чланом 14. прописано је да у заснивању облигационих односа стране не могу установљавати права и обавезе којима се за било кога ствара или искоришћава монополски положај на тржишту. [15: „Сл. лист СФРЈ“, бр. 29/78, 39/85, 45/89 - одлука УСЈ и 57/89, „Сл. лист СРЈ“, бр. 31/93, „Сл. лист СЦГ“, бр. 1/2003 - Уставна повеља и „Сл. гласник РС“, бр. 18/2020
] 

[bookmark: clan_378]Законом о облигационом односима чланом 378. ст. 1. т. 1. прописано је да застарева за једну годину: потраживање накнаде за испоручену електричну и топлотну енергију, плин, воду, за димничарске услуге и за одржавање чистоће, кад је испорука односно услуга извршена за потребе домаћинства.
[bookmark: clan_389]***
Према одредбама Закона о енергетици и Уредбе о условима испоруке и снабдевања електричном енергијом, објекат купца електричне енергије прикључује се на дистрибутивни систем на основу одобрења оператора дистрибутивног система које се издаје у управном поступку. Да би купац могао да буде прикључен на систем и да користи електричну енергију, потребно је да са снабдевачем закључи уговор о продаји електричне енергије. 
Предметни објекат је због дуга искључен са дистрибутивног система електричне енергије. Сходно наведеним прописима поменуто одобрење оператора дистрибутивног система, поред осталог, издаје се и у случају поновног прикључења услед искључења. Оператор дистрибутивног система је по захтеву притужиоца донео решење о одобрењу за прикључење предметног објекта. Притужилац је измирио финансијску обавезу на име прикључења и изведени су радови на изградњи прикључка за поновно прикључење тог објекта дефинисани одобрењем за прикључење. У том смислу оператор дистрибутивног система је извршио део својих обавеза, али је ради прикључења објекта на дистрибутивни систем неопходно достављање уговора закљученог са снабдевачем/јавним снабдевачем, што је један од услова прописаних чл. 145. Закона о енергетици, као и један од елемената одобрења за прикључење. 
Притужилац  се ЈП „Електропривреда Србије“ д.о.о. Београд обраћао у циљу реализације преосталог услова за прикључење предметног објекта на дистрибутивни систем, односно ради закључивања уговора о снабдевању електричном енергијом. Међутим, ЈП „Електропривреда Србије“ д.о.о. Београд није приступило закључењу уговора, указујући да за то нису испуњени услови, јер раније обавезе које се односе на рачуне за ел. енергију на предметном објекту нису измирене. 
У конкретном случају за предметно мерно место потраживање се, како ЈП „Електропривреда  Србије“ наводи односи на период од 01. 07. 2013. године до 21. 04. 2017. године по основу уговора закљученог са Б.Б., који је престао да важи 21. 04. 2017. године, а објекат је искључен са система.
Из навода ЈП „Електропривреда Србије“ утврђено је да је за део дуга (фебруар 2014. године-април 2015.) против Б.Б., као извршног дужника 25. 06. 2015. године покренут поступак извршења Т-2-03-…6-15 (И.ИВК-/2015), који је окончан закључком јавног извршитеља И.ИВК-…/2015 од 30. 12. 2016. године. Тим закључком је одбачен предлог за извршење, јер је на основу извода из Матичне књиге умрлих утврђено да је извршни дужник преминуо 25. 02. 2003. године. За део  дуга (мај 2015. године-април 2017. године) ЈП „Електропривреда Србије“ је наставила да шаље опомене пред подношење предлога за извршење на име Б.Б. 
ЈП „Електропривреда Србије“ је кроз изјашњења Заштитнику грађана изнело став да нема противправног поступања, истичући да се поступа у складу са одредбама Закона о енергетици (lex specialis), којим се уређује посебан предмет-област енергетике, као и у складу са подзаконским актима донетим на основу тог закона, позивајући се на Уредбу о условима испоруке и снабдевања електричном енергијом, посебно чл. 62. Уредбе, сходно којем је један од услова за закључење уговора о продаји и уговора о приступу систему достављање доказа о измирењу рачуна на име обавеза до дана очитавања стања на бројилу електричне енергије. 
ЈП „Електропривреда Србије“  јесте дужно да поступа по Закону о енергетици и наведеној Уредби. Међутим, то предузеће је дужно да, поред таксативно наведених обавеза из чл. 195. Закона о енергетици, изврши и друге обавезе у складу са прописима којима се уређују облигациони односи, трговина и промет робе и услуга и заштита потрошача, што је прописано чланом 195. ст. 1. т. 11. Закона о енергетици. 
Устав РС, поред осталог гарантује и заштиту потрошача, а Законом о заштити потрошача, како важећим, тако и оним који је био на снази до 19. 12. 2021. године, забрањено је трговцу да, у случају искључења потрошача са дистрибутивне мреже, односно обуставе пружања услуга од општег економског интереса, условљава поновно укључење, односно наставак пружања услуге плаћањем дугова потрошача који су застарели у смислу закона којим се уређују облигациони односи.
ЈП „Електропривреда Србије“ у изјашњењу истиче да је застарелост потраживања правни институт на који суд не пази по службеној дужности, већ само уколико дужник у судском поступку истакне приговор застарелости, те да у вези са тим то предузеће није орган надлежан за одлучивање о истом. Из наведеног се закључује да то предузеће у вези са евентуалним закључењем уговора није ценило да ли је у конкретном случају наступила застарелост потраживања које се односи на предметни објекат на име потрошене ел. енергије, односно да ли је протекао прописани рок застарелости. Неспорни су наводи да суд не пази по службеној дужности на застарелост. Међутим, у изложеном контексту поставља се питање да ли је неопходна одлука суда за наступање застарелости и да ли је поверилац у обавези да води рачуна о роковима застарелости.
Сходно одредби чл. 360. ст. 1) Закона о облигационом односима, застарелошћу престаје право захтевати испуњење обавезе. Став 2) истог члана прописује да застарелост наступа кад протекне законом одређено време у коме је поверилац могао захтевати испуњење обавезе, а став 3) да се суд не може обазирати на застарелост ако се дужник није на њу позвао.
На основу наведених одредби закључује се да застарелост наступа протеком законом одређеног времена, чиме престаје право повериоца да захтева испуњење обавезе. Само потраживање и даље постоји, али као „природна облигација“ чије испуњење зависи од воље дужника. У том смислу дужник и даље може извршити обавезу, али има и могућност да истакне приговор застарелости потраживања. О одлуци суда може се говорити, и она је од значаја, уколико је поверилац покренуо поступак ради наплате потраживања, а дужник истакне приговор позивајући се на застарелост, у којој ситуацији суд цени да ли је застарелост наступила или не. Уколико поверилац не покрене поступак, суд се не може ни изјашњавати о застарелости.
Обавеза повериоца је да води рачуна о роковима застарелости и да у складу са прописима предузима све активности да не дође до застарелости. Из изјашњења ЈП „Електропривреда Србије“ закључује се да је то предузеће предузимало радње према ранијем купцу у циљу реализовања свог потраживања, али да је и након што су поступци извршења окончани због смрти извршног дужника, наставило да шаље опомене на име ранијег купца, иако је имало сазнања да је он преминуо више година пре покретања поступака. При том, значајно је напоменути да је одредбом члана 391. Закона о облигационим односима изричито прописано да за прекид застаревања није довољно да поверилац позове дужника писмено или усмено да обавезу испуни. 
Неспорни су наводи ЈП „Електропривреда Србије“ да наследници одговарају за оставиочеве дугове до висине вредности наслеђене имовине. Законом о наслеђивању („Сл. гласник РС“, бр. 46/95, 101/2003 - одлука УСРС и 6/2015), чл. 222. до 224. се прописује да наследник одговара за оставиочеве дугове до висине вредности наслеђене имовине, с тим да наследник који се одрекао наслеђа не одговара за оставиочеве дугове, као и да санаследници солидарно одговарају за оставиочеве дугове, сваки до висине вредности свог наследног дела, без обзира на то да ли је извршена деоба наследства. Дугови се међу санаследницима деле сразмерно њиховим наследним деловима ако из завештања не следи што друго.

Неспорни су и наводи да у извршном поступку извршни дужник може приговором да побија решење о извршењу на основу веродостојне исправе ако је наступила застарелост потраживања из извршне исправе. Међутим, у конкретној ситуацији, извршни дужник против којег је поступак покренут је преминуо пре покретања поступка, што је и био разлог окончања поступака извршења покренутих ради наплате потраживања за ел. енергију. Из изјашњења ЈП „Електропривреда Србије“ се закључује да то предузеће, и поред сазнања о смрти извршног дужника, није предузимало радње у циљу покретања поступка пред надлежним органом ради наплате потраживања од евентуалних наследника извршног дужника. Тако наследници извршног дужника нису ни имали могућност да се у поступку пред судом, односно надлежним органом изјасне о самом потраживању и евентуално истакну приговор застарелости. Покретање поступка пред надлежним органом ради наплате потраживања зависи од воље повериоца. С тим у вези може се поставити питање због чега ЈП „Електропривреда Србије“ као поверилац није предузело адекватне радње ради наплате свог потраживања. У том смислу, одговорност ЈП „Електропривреда Србије“  као повериоца не би смела да се преваљује на купце, посебно имајући у виду положај тог јавног предузећа као снабдевача и као уговорне стране, јер у крајњем такво (не)поступање, може да буде инструмент којим се условљава поновно укључење, односно наставак пружања услуге плаћањем дугова потрошача који су застарели, а што је у супротности са одредбама Закона о заштити потрошача. 

[bookmark: _GoBack]Када правно лице које нема статус органа управе, на основу законом прописаног овлашћења, одлучује о правима, обавезама и интересима грађана, оно у том делу својих активности поступа као ималац јавних овлашћења и подлеже обавези поступања по законом прописаним правилима поступања органа управе и начелима одговорне власти и добре управе.	

Добра управа, сходно својим начелима и принципима, између осталог, подразумева да управа поступа искључиво по закону. Органи управе, у складу са принципима добре управе, непристрасно примењују општа правила и принципе. 

Органи управе су дужни да свој посао обављају на начин који грађанима омогућава да најпотпуније и најефикасније остваре своја права, у најкраћем могућем року, савесно и непристрасно. Незаконито, неправилно, неажурно и неефикасно поступање је акт лоше управе и као такво неприхватљиво са становишта остваривања и заштите права грађана.

Начела законитости, ефикасности, доследности, благовремености и друга начела правилног административног понашања обавезују носиоце јавних овлашћења у свим ситуацијама и активностима које предузимају. Обавеза је органа да се овим начелима руководе не само у вршењу јавне власти, већ и у случајевима када закључују правне послове облигационо-правног карактера.

Ценећи да су се у конкретном случају (суштина проблема односи на питања облигационо-правне природе) као спорне јавиле чињенице које проистичу из облигационо-правних односа, али да је закључење уговора о снабдевању један од услова за коришћење електричне енергије, односно да се прикључење на дистрибутивни систем електричне енергије врши у оквиру јавног овлашћења, Заштитник грађана је на основу свих утврђених чињеница и околности оценио да је целисходно да сходно члану 24. став 2. Закона о Заштитнику грађана, упути ЈП „Електропривреда Србије“ ово мишљење ради унапређења рада, као и у циљу унапређења остваривања и заштите права грађана и спречавања сличних ситуација у будућности.

jednog izuzetka od ovog pravila – obave-
ze javnog preduzeća da sa potrošačem koji ispunjava propisane uslove 
zaključi ugovore koji omogućavaju isporuku električne energije. Naročit 
interes autora pobudila je Uredba o uslovima isporuke i snabdevanja 
električnom energijom koja za pristup električnoj energiji, pored ostalog, 
nameće potencijalnom potrošaču obavezu da dostavi dokaz o tome da 
su plaćeni svi računi za potrošenu električnu energiju na tom mernom 
mestu. Ova norma je bila predmet brojnih incijativa za ocenu ustavnosti 
i zakonitosti, ali ih je Ustavni sud odbacio s pozivom na čl. 452 Zakona 
o obligacionim odnosima.

